Kaitseliidu Saaremaa malevas Saaremaal, Hiiumaal ja Muhumaal toimub 20.–29. septembril reservõppekogunemine Ussisõnad, mille käigus värskendatakse reservväelaste sõdurioskusi.
Väljaõpe toimub maakaitseüksuste vastutusalas ning seetõttu võib harjutavaid rühmi kohata igas Hiiumaa nurgas. Et kõik võitlejad saaksid ka relvaga taastutvuda, tuleb lisaks püsivatele lasketiirudele rajada Hiiumaal ajutine laskepaik Pihlasoos. Laskmised toimuvad pühapäevast teisipäevani. Laskeharjutuste ajal palub Kaitseliit olla kõigil neis piirkondades liikujatel tähelepanelik ning ohutuse tagamiseks kehtestatud liikumispiirangutest kindlasti kinni pidada. Samuti soovitatakse harjutavate üksuste lähedal hoida koerad siseruumides, sest õppusel kasutatakse ka paukmoona.
Üle terve Eesti kestab õppus kuu aega ning selle eesmärk on suurendada maakaitset 20 000 võitlejani. Eesti ajaloo suurim reservväelaste väljaõppele keskenduv õppus puudutab väga paljusid peresid, tööandjaid ja kogukondi.